פירוש נוסף ערך זה עוסק בעיר ברומניה. אם התכוונתם למועדון כדורגל רומני, ראו בראשוב (כדורגל).
**בראשוב** (ברומנית: **Braşov**, אלפבית פונטי בינלאומי: /bra'ʃov/; בהונגרית: **Brassó**; בגרמנית: **Kronstadt**; בלטינית של ימי הביניים: **Brassovia** או **Corona**, בניב של הסקסונים הטרנסילבנים - **Krunen**) היא עיר במרכז רומניה (טרנסילבניה), בירת מחוז בראשוב. העיר ממוקמת כ־166 קילומטר צפונית לבוקרשט. היא שוכנת לרגלי ההר טימפה ומוקפת ברכס הקרפטים הדרומיים בחבל ההיסטורי טרנסילבניה. על פי מפקד אוכלוסין שנערך בשנת 2011, אוכלוסיית העיר מנתה 253,200 נפש.

היסטוריה
--------

שם העיר נגזר מהמילה הפצ'נגית "barasu", שמשמעותה "מצודה". הפצ'נגים הם עם טורקי שחי באזור בסביבות המאה ה-11 לספירה. הרומנים וההונגרים שהגיעו לאזור אימצו את השם.

מתיישבים דוברי גרמנית הגיעו לראשונה לאזור בסביבות 1150, בהזמנת מלך הונגריה גזה השני. צאצאיהם היוו במשך מאות שנים את האוכלוסייה העיקרית של העיר, הם שנתנו לה את אופייה הגרמני ואת השם "קרונשטאט". בראשוב נוסדה באופן רשמי ב-1211 על ידי אבירי המסדר הטבטוני. במאה ה-14 נבנתה חומת העיר והכנסייה השחורה.

במאה ה-16 תמכו מרבית תושבי העיר בתנועת הרפורמציה הפרוטסטנטית, ובראשוב הייתה למרכז החדרת הנצרות הפרוטסטנטית לטרנסילבניה.

העיר נפגעה קשות ב-1689 בדליקה גדולה שהחריבה חלק גדול ממנה. בסוף המאה ה-17 שוחררה העיר מידי האימפריה העות'מאנית ועברה לידי האימפריה האוסטרו-הונגרית, ששלטה בה עד 1918.

ערב מלחמת העולם השנייה מנתה אוכלוסיית העיר כ-62,000 נפש והייתה מורכבת משלוש קבוצות אתניות עיקריות: רומנים, גרמנים והונגרים. כל קבוצה היוותה כשליש מהתושבים, והעיר החדשה נחלקה לשלושה רבעים בהתאם. לאחר תבוסת גרמניה הנאצית, עזבו את העיר רבים מהגרמנים וחלק מההונגרים, כך שמאז, רוב התושבים רומנים. הגרמנים וההונגרים שנותרו נטמעו ברומנים, שמספרם בעיר גדל פי חמישה ויותר.

במהלך תקופה קצרה, בין 1950 ל-1960, שונה שמה של העיר על ידי השלטונות הקומוניסטיים ברומניה ל־"Oraşul Stalin" – "עירו של סטלין".

ב-15 בנובמבר 1987 נכשל בעיר "מרד בראשוב" נגד השלטון הקומוניסטי. זה היה אחד הסימנים המקדימים למהפכה שקרתה שנתיים מאוחר יותר.

בתחילת המאה ה-21 התגוררו בבראשוב כ-300 יהודים, רובם מבוגרים.

אתרי תיירות
-----------

אחד האתרים המפורסמים בבראשוב הוא **הכנסייה השחורה**. זו כנסייה גותית מהגדולות ביותר במזרח אירופה. היא נבנתה ב-1477 על ידי הקהילה הגרמנית הלותרנית שהייתה בבראשוב. בשנת 1689, באחד הקרבות בין הנוצרים לטורקים היא עלתה באש וקירותיה השחירו, ומכאן שמה.

בסמוך לבראשוב נמצאת עיירת התיירות הציורית פויאנה בראשוב המושכת אליה תיירים רבים מרומניה ומכל העולם. בחורף פועל באזור אתר סקי ובקיץ ניתן להשקיף מפסגות הקרפטים אל עבר הנוף עוצר הנשימה.

יהודי בראשוב
------------

עד לראשית המאה ה-19 לא הורשו יהודים להתיישב בעיר, הקהילה היהודית הראשונה בעיר נוסדה ב-1818 והחלה את דרכה עם עשר משפחות.

במשך השנים התפצלה הקהילה לשתי קבוצות שונות- הקהילה האורתודוקסית והקהילה הנאולוגית. רוב מוסדות הקהילה נותרו משותפים עד למלחמת העולם הראשונה. יהודי בראשוב באותן שנים היו שייכים למעמד הבינוני ונטו להתבוללות.

בשנת 1901 העלילו עלילת דם על הקהילה היהודית בבראשוב שגרמה למרמור רב בקרב הקהילה, אך היא הסתיימה ללא משפט או פגע.

לאחר מלחמת העולם הראשונה הקהילה האורתודוקסית הפכה למשמעותית יותר בעיר, ורוב המוסדות התפצלו בין שתי הקהילות.

בשנות ה-20 קמו בעיר ארגונים ציוניים ונציגים מהקהילה השתתפו בקונגרס הציוני.

החל משנת התרפ"ו (1926) שימש הרב דוד שפרבר כרבה של העיר, ולאחר השואה היה לראש רבני רומניה עד שעלה לארץ בשנת התש"י (1950).

גלריה
-----

* הכיכר המרכזית בעירהכיכר המרכזית בעיר
* בית הכנסת הנאולוגי בבראשובבית הכנסת הנאולוגי בבראשוב
*

ערים תאומות
-----------

* פינלנדפינלנד טמפרה, פינלנד (מ־1989)
* צרפתצרפת טור, צרפת (מ־1990)
* יפןיפן מוסאשינו, יפן (מ־1991)
* הונגריההונגריה גיור, הונגריה (מ־1993)
* ישראלישראל ראשון לציון, ישראל (מ־1996)
* טורקיהטורקיה קמר, טורקיה (מ־1999)
* יווןיוון קסטוריה, יוון (מ־1999)
* פוליןפולין פוזנן, פולין (מ־2003)
* דנמרקדנמרק הולסטברו, דנמרק (מ־2005)
* בלארוסבלארוס מינסק, בלארוס (מ־2005)
* יווןיוון טריקלה, יוון (מ־2005)
* הממלכה המאוחדתהממלכה המאוחדת לידס, אנגליה, הממלכה המאוחדת
* ארצות הבריתארצות הברית קליבלנד, אוהיו, ארצות הברית
* אוסטריהאוסטריה לינץ, אוסטריה (מ־2012)
* גרמניהגרמניה נירנברג, גרמניה (מ־2014)

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **בראשוב** |
| ויקימסע מדריך למטייל בוויקימסע: **בראשוב** |
| ויקישיתוף תמונות ומדיה בוויקישיתוף: **בראשוב** |

* 

* אתר האינטרנט הרשמי של בראשוב
* בראשוב, באתר אנציקלופדיה בריטניקה (באנגלית)

הערות שוליים
------------

1. ↑  שלימים נקראו סקסונים טרנסילבנים.
2. ↑  משה ברור, ברשוב, **האנציקלופדיה העברית** מילואים א', תשכ"ז, עמ' 725-724
3. ↑  **פנקס הקהילות**, ירושלים: יד ושם, תש"ל, עמ' 290-294

| הערים הגדולות של רומניהאומדן רשמי מתאריך 1 בינואר 2021 |
| --- |
| 
1. ↑  ROMANIA: Counties and Major Cities
 |
|  | דירוג | שם | מחוז | אוכלוסייה | דירוג | שם | מחוז | אוכלוסייה |  |
| בוקרשטבוקרשטקלוז'-נאפוקהקלוז'-נאפוקה |
| 1 | בוקרשט | בוקרשט | 1,819,419 | 11 | בראילה | בראילה | 155,000 | טימישוארהטימישוארהיאשייאשי |
| 2 | קלוז'-נאפוקה | קלוז' | 324,700 | 12 | ארד | ארד | 150,700 |
| 3 | טימישוארה | טימיש | 308,500 | 13 | סיביו | ארג'ש | 145,200 |
| 4 | יאשי | יאשי | 303,000 | 14 | פיטשט | סיביו | 143,800 |
| 5 | קונסטנצה | קונסטנצה | 269,700 | 15 | בקאו | בקאו | 133,800 |
| 6 | קראיובה | דולז' | 246,400 | 16 | טרגו מורש | מורש | 125,700 |
| 7 | בראשוב | בראשוב | 246,200 | 17 | באיה מארה | מרמורש | 115,900 |
| 8 | גאלאץ | גאלאץ | 227,800 | 18 | בוזאו | בוזאו | 102,300 |
| 9 | פלוישט | פרחובה | 190,700 | 19 | בוטושאן | בוטושאן | 96,800 |
| 10 | אוראדיה | ביחור | 187,000 | 20 | סאטו מארה | סאטו מארה | 94,600 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 4073842-5
* MusicBrainz: 23025dcb-f8f0-4b4f-9c97-aabe34996b10
* NKC: ge250822
* SUDOC: 027463222
* VIAF: 135411724
* WorldCat (עם VIAF): 135411724

 |